Miles quidam nobilis, Willelmus de Varenas, habebat apud Paredum unum cellarium, subtus hystrias de hospitale monachorum, ubi mittebat arcas suas, et faciebat querimoniam cum priore Hugone, de malo quod evenit eo pro molendino; calumniabat parum de bosco qui erat supra condeminam de Montet; habebamus inter nos et illum terras quæ non erant partitæ, et spopondit se partiturum et nolebat facere. Ad posterum ergo fecit placitum cum domno Hugone priore, et dedit Deo et sancto Petro atque loco Paredi cellarium, et dampnum quod evenit ei pro molendino finivit ac boscum laudavit, et terras promisit se partiturum; pro hoc ergo placito accepit a domno Hugone priore unum equum obtimum et XXti solidos. Uxor ejus hoc donum laudavit, et habuit X. solidos; Petrus filius ejus laudavit, accepitque V. solidos; Jocerannus et Willelmus fratres ejus hoc donum laudaverunt, et accepit unusquisque III. solidos. Ad hoc ergo donum fuerunt: cum domno Willelmo, Raynerius de Poli, qui habuit quinque solidos, et Stephanus Angleduris, qui habuit III. solidos; cum priore fuerunt Artaldus de Buxol, Letbaldus de Copetra, Durannus presbiter de Bosco et Petrus frater ejus, Aalbaldus, Bernardus de Sancto Juliano.